《皇夫叹》
明代·孙宜

岁当己亥三月初，天子南幸鄢郢都。
飞书走檄连日夜，藩司之使催皇夫。
编氓土著签不足，流居浮户贴始敷。
索资要赂弊难竟，私有里甲公吏徒。
高原竖旗众夫集，县官领夫速行役。
额夫四百征已办，发票捉人尚村邑。
城中杻械絷盈道，中男幼丁尽供籍。
问之何物为此谋，校官署职明需求。
赤金白银惟意纳，少者禁锢多即收。
穷乡下井宁得脱，苦刑痛笞无时休。
丝毫公费非不有，簿册夸张任其手。
小民但图免淹系，儿女何辞易升斗。
君不见广文昔时饭不足，仆妾年来厌粱肉。
又不见苍头役卒衣旧鹑，夜半通贿人椓门。

作者简介：（1507—1556）湖广华容人，字仲可，一字仲子，号洞庭渔人。孙继芳子。嘉靖七年举人。工文，著作甚富。有《洞庭山人集》、《国朝事迹》、《遁言》和《明初略》等。